РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/68-15

18. фебруар 2015. године

Б е о г р а д

ЗАПИСНИК

42. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 18. ФЕБРУАРА 2015. ГОДИНЕ

Седница је почела у 14,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Радмило Костић, Душица Николић, Милош Тошанић, Драгољуб Зиндовић, Оливера Пешић, Момо Чолаковић и Золтан Пек.

Седници је присуствовао Горан Ковачевић, заменик члана Одбора коме је престао мандат народног посланика.

Иван Јовановић, члан Одбора и др Владимир Маринковић, заменик др Милорада Мијатовића, приступили су седници у току разматрања друге тачке дневног реда.

Седници нису присуствовали чланови Одбора: Никола Јоловић, мр Дејан Раденковић, Војислав Вујић, Ђорђе Стојшић и Жика Гојковић, нити њихови заменици.

На предлог председника, Одбор је једногласно утврдио следећи

Д н е в н и р е д:

1. Утврђивање предлога закључка поводом разматрања Извештаја о раду Републичке комисије за заштиту права у поступцима јавних набавки у периоду од 1. јануара до 30. јуна 2014. године (11 број 02-3084/14 од 30. септембра 2014. године);

2. Образовање Радне групе за увођење и развој Портала за надзор над јавним финансијама;

3. Образовање Пододбора за разматрање извештаја о обављеним ревизијама Државне ревизорске институције.

**Прва тачка дневног реда**: Утврђивање предлога закључка поводом разматрања Извештаја о раду Републичке комисије за заштиту права у поступцима јавних набавки у периоду од 1. јануара до 30. јуна 2014. године

Поводом ове тачке дневног реда није било дискусије.

Одбор је, на основу члана 237. Пословника Народне скупштине, поднео Народној скупштини Извештај са Предлогом закључка којим се прихвата Извештај о раду Републичке комисије за заштиту права у поступцима јавних набавки у периоду од 1. јануара до 30. јуна 2014. године.

\*\*\*

**Друга тачка дневног реда**: Образовање Радне групе за увођење и развој Портала за надзор над јавним финансијама

Председник Одбора укратко је информисао чланове и заменике чланова Одбора о активностима које је Одбор спровео у складу са Акционим планом за спровођење Националне стратегије за борбу против корупције у Републици Србији за период од 2013. до 2018. године, којим је предвиђено успостављање електронског система (портала) за праћење јавне потрошње из државног буџета од стране народних посланика: да је у складу са договором са 38. седнице одржане 26. јануара 2015. године, упутио допис председницима посланичких група у Народној скупштини са позивом да одреде своје представнике који ће учествовати у раду ове радне групе; да су све посланичке групе доставиле имена својих представника; да ће та радна група бити носилац свих активности на увођењу и развоју Портала који ће омогућити народним посланицима да на једноставан и ефикасан начин прате трошење средстава из буџета Републике Србије и врше надзор над јавним финансијама, чиме ће се ојачати надзорна функција и јавност рада Народне скупштине, као и да ће у њеном раду учествовати и чланови Глобалне организације парламентараца за борбу против корупције у Србији (Национални огранак GOPAC-a), док ће стручну помоћ пружати запослени у Служби Народне скупштине које одреди генерални секретар Народне скупштине.

Поводом ове тачке дневног реда није било дискусије.

На предлог председника, Одбор је већином гласова донео Одлуку о образовању Радне групе за увођење и развој Портала за надзор над јавним финансијама у следећем саставу: Верољуб Арсић (председавајући**)**, Зоран Антић, мр Дејан Раденковић, Иван Јовановић, проф. др Јанко Веселиновић, Вера Пауновић, др Владимир Маринковић, Војислав Вујић, Ђорђе Стојшић, Дубравка Филиповски, Золтан Пек, Олгица Батић, и Сабина Даздаревић (чланови).

**Трећа тачка дневног реда**: Образовање Пододбора за разматрање извештаја о обављеним ревизијама Државне ревизорске институције

Председник Одбора обавестио је чланове и заменике чланова Одбора да су Зоран Бојанић, Бобан Бирманчевић, др Владимир Маринковић и Иван Јовановић, у складу са позивом који је упутио члановима и заменицима чланова Одбора на 38. седници одржаној 26. јануара 2015. године, обавестили службу Одбора да су заинтересовани да учествују у раду пододбора који ће разматрати извештаје о обављеним ревизијама корисника јавних средстава које Државна ревизорска институција подноси Народној скупштини и припремати одговарајућа документа за потребе Одбора у поступку контроле примене републичког буџета у смислу законитости, сврсисходности и ефикасности трошења јавних средстава, као и да ће пододбор, за почетак, имати пет чланова, с тим да се тај број може и накнадно повећати, када Одбор буде у пуном саставу, с обзиром на то да у овом тренутку има 15 чланова.

Члан Одбора Радмило Костић предложио је Драгољуба Зиндовића, члана Одбора, за петог члана Пододбора што је Одбор, без дискусије, прихватио.

На предлог председника, Одбор је већином гласова донео Одлуку о образовању Пододбора за разматрање извештаја о обављеним ревизијама Државне ревизорске институције у следећем саставу: др Владимир Маринковић (председавајући), Зоран Бојанић, Бобан Бирманчевић, Иван Јовановић и Драгољуб Зиндовић(чланови).

\*\*\*

Пре закључења седнице, председник Одбора обавестио је чланове и заменике чланова Одбора да ће 24. фебруара са почетком у 11 часова, у Дому Народне скупштине бити одржан округли сто на тему oдноса врховних ревизорских институција и надлежних скупштинских одбора, у оквиру Tвининг пројекта Европске уније „Јачање капацитета Државне ревизорске институције“, компонентa 4 – Укључивање заинтересованих страна, и позвао их да присуствују том округлом столу.

\*\*\*

Седница је завршена у 14,12 часова.

Седница је тонски снимана.

СЕКРЕТАР ПРЕДСЕДНИК Александра Шашо Верољуб Арсић, с.р.